
Становище от съгласуване на частична предварителна оценка на въздействието на проект на Закон за изменение и допълнение на Закона за 
Стр. 2 от 5
	Относно Раздел 1 „Проблем/проблеми за решаване“:
В този раздел следва да се изясни какъв е проблемът/проблемите, каква е същността и какви са причините, които налагат нормативна промяна. За целта, при представянето на проблема е необходимо да се изясни същността му, а не да се описва директно вариантът за неговото решаване – това следва да се извърши в раздел 4 „Варианти на действие. Анализ на въздействията”. Посочената информация в раздела следва да се прецизира и да се допълни с данни относно обстоятелствата, които налагат държавна намеса. 
Препоръчваме разделът да се допълни със статистически данни за последните години относно броя на извършените лабораторни анализи и издадени документи за търговия със семена от внос, чиято такса ще отпадне за търговците на посевен и посадъчен материал, за да се представи реалистична картина на мащаба на  идентифицирания проблем.
Посочено е, че е необходимо да се предприемат мерки в изпълнение на Решение № 233 на Министерския съвет от 2024 г., но препоръчваме текстът да се допълни, като се посочи конкретно изпълнението на мярка 94 от Плана за намаляване на административната тежест.
По отношение на Решение за изпълнение (ЕС) 2026/75 на Комисията от 12 януари 2026 година относно еквивалентността на произведените в някои трети държави посадъчен материал от овощни растения и овощни растения, предназначени за производство на плодове, по отношение на задълженията на доставчика, идентичността, характеристиките, фитосанитарните аспекти, растежната среда, правилата за провеждане на инспекции, етикетирането, запечатването и опаковането, в оценката е отразено, че се въвеждат мерки за прилагането му, но липсва информация какви са несъвършенствата на  националната нормативна уредба и не се разглежда конкретният проблем. Необходимо е да се представи информация защо съществуващите мерки са недостатъчни и как ще се развие проблемът в бъдеще, ако не се предприеме действие от страна на държавата.
Относно раздел 2 „Цели“:
Предлагаме да се формулира цел, свързана с прилагането на актовете от правото на Европейския съюз и очакваните от това резултати, тъй като в момента такава липсва.
По възможност, към всяка цел препоръчваме да се посочат конкретни показатели за проследяване на изпълнението, които да спомогнат при мониторинга и при извършването на последваща оценка на въздействието на закона.
Относно раздел 4 „Варианти на действие. Анализ на въздействията”:
Препоръчваме информацията в този раздел да се допълни. Във Вариант 1 „Без действие“ трябва да се съдържа информация за действащите правни норми, процедури, изисквания, срокове и др., като се отчете очакваният ефект от липсата на държавна намеса. Във Вариант 2 следва да се опишат по-подробно конкретните предложения за промени в нормативния акт.
Обръщаме внимание, че недостигът на достатъчно данни и аргументация в раздела ограничава възможността за ясно и обективно проследяване на предлаганите нормативни промени. Липсва информация и за определяне на прякото и непрякото икономическо, социално и екологично въздействие и изясняване на това как всяко въздействие се очаква да засегне идентифицираните заинтересовани страни.
Относно раздел 5 „Сравняване на вариантите“:
Предвид препоръките по раздел 2, следва да се актуализира таблицата, в съответствие с новите формулирани цели.
Относно извършване на последваща оценка на въздействието:
За осигуряване на проверка на съотношението между формулираните цели и постигнатите резултати, е необходимо в заключителните разпоредби на законопроекта да бъде посочено в какъв срок ще бъде извършена последваща оценка на въздействието на закона и кой е компетентният орган, който ще организира нейното извършване.




	*   Съгласно чл. 17 от Наредбата за обхвата и методологията за извършване на оценка на въздействието, изводите и относимата информация от извършената частична предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация.
**   При съгласуването по чл. 32 от Устройствения правилник на Министерския съвет и на неговата администрация кръгът от въпроси, проблеми и решения, разгледани в оценката на въздействието се съпоставя с кръга от въпроси, засегнати в проекта на нормативен акт.
***   На основание чл. 30б, ал. 4 от Устройствения правилник на Министерския съвет и на неговата администрация е необходимо окончателната оценка на въздействието да бъде съобразена с препоръките от становището.
****   На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с преработената оценка на въздействието и проекта на акт при обществените консултации, провеждани в изпълнение на Закона за нормативните актове.

